Nordjyllandsværket kan godt skyde en hvid pind efter statslige penge til at  fremrykke udfasningen af kul. Det er der langt fra  flertal i Folketinget for. Det står klart, efter at Folketinget fredag førstebehandlede et beslutningsforslag fra det nordjyske folketingsmedlem Marie Bjerre (V). Hun vil have Folketinget til at pålægge regeringen at udarbejde en kvalificeret plan for udfasningen af kul fra Nordjyllandsværket senest i 2025. Indtil nu har det været planen, at det skulle ske i 2028. Aalborg Forsyning anslår, at en fremrykning vil koste 415 mio. kr. - og dem vil Marie Bjerre have staten til at dække. Men dét var der ikke mange andre end Venstre, der ville være med til, viste den timelange debat om forslaget. Vil ikke gøre forskel Alle vil gerne af hensyn til klimaet udfase kul og også gerne gøre det hurtigere end planlagt. Men en række ordførere fandt det urimeligt, at staten og ikke varmeforbrugerne i Aalborg skulle betale regningen, når man i Odense og Esbjerg selv har finansieret et farvel til kul. - Vi har været i dialog med Aalborgs borgmester om tanken. Det ville rent praktisk kunne lade sig gøre, men i regeringen ønsker vi ikke at bruge statslige penge på en sådan omstilling, når det ikke er sket andre steder. Vi vil hellere bruge penge på andre typer omstilling, sagde klimaminister Dan Jørgensen (S). Marie Bjerre pointerede, at Klimarådet har nævnt en fremrykning på Nordjyllandsværket som en god mulighed. Værket udledte sidste år 1,3 mio. tons CO2 , og en tredjedel af dansk kulimport brændes af på Nordjyllandsværket. - Men regeringen går tydeligvis mere op i jalousi og ligemageri end i klima, sagde Marie Bjerre. Lille dør på klem Argumentet om, at man ikke skal forskelsbehandle, blev til gengæld støttet af Radikale Venstre, Konservative og Frie Grønne. Sidstnævntes ordfører, nordjyske Susanne Zimmer, holdt dog en lille dør på klem: - Det er ikke rimeligt, at skatteyderne i hele landet skal betale til Nordjylland. Så vi hælder mest til at stemme imod forslaget, men er dog åbne for at lytte til, hvad der fremføres under udvalgsbehandlingen, sagde Susanne Zimmer. Både SF og Enhedslisten mener, at en grøn skattereform er det redskab, man især bør anvende for at nå de fastsatte 2025-mål for klimaet. Et udspil på dette område er lige om hjørnet. Enhedslistens Søren Egge Rasmussen kaldte det imidlertid samtidig "rimeligt" at hjælpe Nordjyllandsværket med at fremskynde udfasningen af kul "enten direkte eller indirekte". Et beslutningsforslag som dette sættes ikke til afstemning ved førstebehandlingen, men bliver udelukkende diskuteret. Nu skal forslaget drøftes i Folketingets klima-, energi- og forsyningsudvalg, inden det på et tidspunkt kommer til afstemning ved den anden og sidste behandling i folketingssalen.

Opsummering:
Folketinget førstebehandlede fredag et forslag fra Marie Bjerre (V) om, at staten skal støtte en fremrykning af udfasningen af kul på det nordjyske værk økonomisk.